b"\n_START_ARTICLE_\nLa Marina Baixa\n_START_SECTION_\nGeografia\n_START_PARAGRAPH_\nLa Marina Baixa \xc3\xa9s una comarca costanera, per\xc3\xb2 alhora molt muntanyenca. Es pot dividir en dues clares zones, la l\xc3\xadnia costanera i les valls interiors. T\xc3\xa9 grans serres i muntanyes com el Puig Campana, la Serra d'Aitana, la Serra B\xc3\xa8rnia o la Serra de la Xort\xc3\xa0 i rius aut\xc3\xb2ctons com l'Amad\xc3\xb2rio, l'Algar o el riu Guadalest._NEWLINE_Geol\xc3\xb2gicament la Marina Baixa se situa al sud de l'extrem est de les serralades sub-b\xc3\xa8tica i pre-b\xc3\xa8tica valencianes. Tradicionalment el terme Marina correspon a la franja costanera entre Teulada i la Vila Joiosa. La Marina Baixa comen\xc3\xa7a al nord amb la Serra B\xc3\xa8rnia i el Carrascar de Parcent i van constituint-se les valls dels rius Bolulla i Guadalest formant el riu Algar. El sector sud de la Marina Baixa es recolza en la Serra d'Aitana, d'on naixen els rius de Sella i de la Vila, i el mass\xc3\xads del Puig Campana, d'on naixen barrancs i rieres menors._NEWLINE_La costa de la Marina Baixa s'inicia amb els penya-segats de la Serra B\xc3\xa8rnia, amb el mass\xc3\xads del Mascarat, que separen els municipis de Calp i Altea. A continuaci\xc3\xb3, s'obri la badia d'Altea on es pot trobar la desembocadura del riu Algar, illes de l'Olla d'Altea i platges de grava com la de l'Olla, Cap Negret, la Roda o la del Cap Blanc fins a acabar en la platja de l'Albir a l'Alf\xc3\xa0s del Pi, tancant la badia la Punta Bombarda de la Serra Gelada. La Serra Gelada forma uns penya-segats abruptes que s'inclouen en el Parc Natural de la Serra Gelada.\n_START_SECTION_\nEconomia\n_START_PARAGRAPH_\nHi ha pres\xc3\xa8ncia de diverses ind\xc3\xbastries tradicionals de la zona, com ara la ind\xc3\xbastria de la xocolata a la Vila Joiosa o el conreu de la nespra a Callosa d'en Sarri\xc3\xa0. No obstant aix\xc3\xb2, l'activitat m\xc3\xa9s important de la comarca i el principal motor econ\xc3\xb2mic \xc3\xa9s el turisme. Tots els municipis costaners han tingut un gran creixement demogr\xc3\xa0fic degut al gran flux de turistes, al mateix temps que molts municipis de l'interior han vist frenada la p\xc3\xa8rdua de poblaci\xc3\xb3 a causa de l'arribada de nous residents procedents del nord d'Europa. Dins d'aquesta comarca se situa l'enclavament tur\xc3\xadstic de sol i platja m\xc3\xa9s important del Pa\xc3\xads Valenci\xc3\xa0 i d'Espanya, la vila de Benidorm._NEWLINE_Tamb\xc3\xa9 s'hi poden trobar diversos parcs tem\xc3\xa0tics i d'oci, com Terra M\xc3\xadtica, Terra Natura o Aqualandia."